หุ้นดาวโจนส์ปิดบวก 48.92 จุด
ดัชนีดาวโจนส์ตลาดหุ้นนิวยอร์กปิดบวก48.92 จุดที่ 15,105.12 จุดข้อมูลเศรษฐกิจจีน,เยอรมนีหนุน
9 พ.ค. 2556

ดัชนีดาวโจนส์ตลาดหุ้นนิวยอร์กปิดบวก48.92 จุดที่ 15,105.12 จุดข้อมูลเศรษฐกิจจีน,เยอรมนีหนุน
ดัชนีเฉลี่ยอุตสาหกรรมดาวโจนส์ปิดบวก 48.92 จุด หรือ 0.32% แตะที่ 15,105.12 จุด ขณะที่ดัชนี S&amp;P 500 ปิดบวก 6.73 จุด หรือ 0.41% แตะที่ 1,632.69 จุด และดัชนี Nasdaq ปิดบวก 16.64 จุด หรือ 0.49% แตะที่ 3,413.27 จุด
ตลาดหุ้นนิวยอร์กได้รับแรงหนุนจากความแข็งแกร่งของข้อมูลการค้าของจีนและผลผลิตภาคอุตสาหกรรมของเยอรมนี โดยกระทรวงเศรษฐกิจของเยอรมนีเปิดเผยว่า การผลิตภาคอุตสาหกรรมขยายตัวขึ้น 1.2% ในเดือนมี.ค. จากเดือนก.พ.ที่ขยายตัว 0.6% นับเป็นอีกสัญญาณหนึ่งที่บ่งชี้ว่าเศรษฐกิจเยอรมนีกำลังกลับมาขยายตัวอีกครั้ง
ขณะที่สำนักงานศุลกากรจีนรายงานว่า ยอดส่งออกเดือนเม.ย.ของจีนเพิ่มขึ้น 14.7% เมื่อเทียบเป็นรายปี ขณะที่ยอดการนำเข้าขยายตัว 16.8% ส่งผลให้จีนมียอดเกินดุลการค้า 1.816 หมื่นล้านดอลลาร์ในเดือนเม.ย ส่วนมูลค่าการค้าต่างประเทศเดือนเม.ย.ของจีนขยายตัว 15.7% เมื่อเทียบเป็นรายปี ซึ่งเป็นอัตราการขยายตัวที่รวดเร็วกว่าเดือนมี.ค.ที่ระดับ 12.1%